Petrol raak al hoe duurder – praag.co.za
Petrol raak al hoe duurder
Motoriste sal 12c meer moet opdok vir 'n liter vir alle grade petrol, het die departement van energie in 'n verklaring gesê.
Van Woensdag sal die koste van 'n liter 93 loodvrye petrol in die binneland R12.44/l en R12.06/l aan die kus wees. Vir 95 loodvry, sal motoriste onderskeidelik R12.74/l en R12.26/l betaal.
Die prys van diesel sal egter daal met 1c/liter vir 0,05% swael en 2c/l vir 0,005% swael.
Die hoofredes vir die brandstofprysaanpassings is die gemiddelde styging in die pryse van petroleumprodukte op internasionale markte (sowat 40c/l vir petrol en 20c/l vir diesel onderskeidelik), en die versterking van die rand teenoor die Amerikaanse dollar gedurende die oorsigtydperk.
Volgens die Automobiel-Assosiasie (AA) word 'n styging in die prys van brandstof in Suid-Afrika in die kort tot medium termyn voorsien, met die moontlikheid van groter stygings as die rand onder druk kom.
Verlede maand se verhoging sluit 'n 30c/l toename in die algemene brandstofheffing in, asook aanpassings in vervoerkoste gegrond op die Nasionale Energiereguleerder van Suid-Afrika se goedgekeurde pyplyntariefverhoging asook die padvervoertariefverhoging deur die Padvragvereniging.
Skrywer praagGepubliseer op 3 Mei 2016 Kategorieë Nuus, Suider-AfrikaSleutelwoord brandstof, brandstofheffing, heffing, nersa, olie, petrol, Rand